Szentendre Város Önkormányzata Képviselő-testületének 10/2022. (II. 28.) önkormányzati rendelete
a szentendrei lokálpatriotizmus erősítéséről szóló 19/2017. (V.15.) önkormányzati rendelet módosításáról
Szentendre Város Önkormányzat Képviselő-testülete az Alaptörvény 32. cikk (1) bekezdés a) pontjában és (2) bekezdésében meghatározott feladatkörében eljárva, Magyarország helyi önkormányzatairól szóló 2011. évi CLXXXIX. törvény 10. § (2) bekezdésében, valamint az információs önrendelkezési jogról és az információszabadságról szóló 2011. évi CXII. törvény 5. § (1) bekezdés b) pontjában, és (3) bekezdésében kapott felhatalmazás alapján a szentendrei lokálpatriotizmus erősítéséről az alábbi rendeletet alkotja:
1. §
A szentendrei lokálpatriotizmus erősítéséről szóló 19/2017. (V.15.) önkormányzati rendelet a következő fejezettel egészül ki:
„II/A. Fejezet
A szentendrei tanulók és pedagógusok támogatása
2/A. §
(1) A szentendrei állandó lakóhellyel vagy tartózkodási hellyel rendelkező tanulók és pedagógusok, a Szentendre Városi Óvodák óvodapedagógusai, és a Püspökmajor Lakótelepi Bölcsőde kisgyermeknevelői részére, akik a Szentendre Közlekedési Kártya megvásárlásával a helyi tömegközlekedést veszik igénybe, a Szentendre Közlekedési Kártya költségét az önkormányzat megtéríti.
(2) A költség megtérítése érdekében benyújtandó dokumentumok:
a)	 lakcímkártya
b)	diákigazolvány, vagy pedagógusigazolás vagy pedagógusigazolvány
c)	 Szentendre Közlekedési Kártya
(3) A költség megtérítése negyedévente, a negyedévet követő hónap 15. napjáig a (2) bekezdés szerinti dokumentumok benyújtását követően történik.”
2. §
A szentendrei lokálpatriotizmus erősítéséről szóló 19/2017. (V.15.) önkormányzati rendelet 3. §-a a következő (8)–(10) bekezdéssel egészül ki:
„(8) A 2/A. § szerinti költségtérítésre való jogosultság ellenőrzése céljából az Önkormányzat az érintettek lakcímet igazoló hatósági igazolványán, diákigazolványán, pedagógusigazolványán, pedagógusigazolásán szereplő alábbi személyes adatokat kezeli:
a)	név
b)	születési hely és idő
c)	anyja neve
d)	lakcím
e)	személyi azonosító szám
f)	hatósági igazolvány száma
g)	 érintett diákigazolványon szereplő fényképe
h)	oktatási azonosító
(9) A (8) bekezdés szerinti személyes adatok kizárólag a 2/A.§ szerinti költségtérítésre való jogosultság ellenőrzése céljából kezelhetőek, a személyes adatok legkésőbb a költségek megfizetését követő 1 év elteltével törlésre kerülnek.
(10) A (8) bekezdés szerinti személyes adatokat kizárólag a Szentendrei Közös Önkormányzati Hivatal azon dolgozói ismerhetik meg, akik a költségek megtérítéséhez szükséges adminisztratív feladatokban részt vesznek.”
3. §
Ez a rendelet 2022. március 1-jén lép hatályba.


Szentendre, 2022. február 23.



Fülöp Zsolt							dr. Schramm Gábor
polgármester							             jegyző



Záradék:
A rendelet 2022. február 28-án került kihirdetésre.


dr. Schramm Gábor
         jegyző

